በዋና መንገዶች የሚገነቡ ሕንፃዎች አፓርታማ እንዲቀላቅሉ በመመርያ መገደዳቸው ቅሬታ አስነሳ
የአዲስ አበባ ከተማ አስተዳደር ምክር ቤት አሥረኛውን ማስተር ፕላን እስካሁን ባያፀድቀውም፣ ማስተር ፕላኑን መነሻ ተደርጎ የተዘጋጀውና እየተተገበረ የሚገኘው የግንባታ ፈቃድ አሰጣጥ መመርያ፣ ከዚህ በኋላ የሚገነቡ ሕንፃዎች የመኖሪያ አፓርታማዎችን እንዲቀላቀሉ አስገዳጅ አሠራር መፍጠሩ ተቃውሞ ቀሰቀሰ፡፡ በተለይ በዋናነት ተቃውሞ ያስነሳው ከ30 ሜትር ስፋት በላይ ባላቸው ዋና ዋና መንገዶች የሚገነቡ ሕንፃዎች፣ እንደ የቦታዎቹ ባህሪያት እስከ 60 በመቶ ድረስ የመኖሪያ አፓርታማዎችን ቀላቅለው እንዲገነቡ መደንገጉ ነው፡፡ የተቃውሞ አቅራቢዎቹ መነሻ በዋና ዋና መንገዶች የሚነገቡ ሕንፃዎችን ለአፓርታማ አገልግሎት እንዲውሉ ማድረግ ከአገልግሎት አሰጣጥ አንፃር አይሆንም የሚል ነው፡፡ ምክንያቱም በእነዚህ ቦታዎች ሁካታና ጫጫታ የሚያስተጋቡ የምሽት ክበቦች፣ የተሽከርካሪ ድምፆችና የተለያዩ እንቅስቃሴዎች በብዛት ስለሚስተዋሉ ለመኖሪያ አመቺ አይደለም የሚል ነው፡፡ ከዚህ በተጨማሪም አልሚዎቹ አፓርታማ ከተገነባ በኋላ የሚገዛው አካልስ ማነው በማለት ጥያቄ እያነሱ ነው፡፡ የአዲስ አበባ ከተማ አስተዳደር ግንባታ ፈቃድና ቁጥጥር ባለሥልጣን የግንባታ ፈቃድ አሰጣጥ ንዑስ የሥራ ሒደት ጊዜያዊ አስተባባሪ አቶ ነቢዩ ጌታቸው ለሪፖርተር እንደገለጹት፣ ይህ አሠራር ተግባራዊ መደረግ ከጀመረ ወዲህ በርካታ ቅሬታዎች እየቀረቡ ነው፡፡ ‹‹እንደ ባለሙያ በዋና መንገድ ላይ የሚገነቡ ሕንፃዎች ለመኖሪያ አገልግሎት እንዲውሉ አይመከርም፡፡ ይህንን ጉዳይ ለሚመለከተው አካል አቅርበናል፡፡ ነገር ግን ማስተካከያ ስላልተደረገ የግንባታ ፈቃድ እየሰጠን ያለነው በአዲሱ አሠራር ነው፤›› ብለዋል፡፡ ይህ አሠራር ተግባራዊ መሆን ከጀመረ በኋላ በርካታ ባለሀብቶች ወደ ግንባታ ለመግባት ወይም ላለመግባት እያመነቱ በመሆናቸው፣ አፓርትመንት ከተገነባ በኋላ ተጠቃሚ ያገኛል ወይ የሚለውን ጥያቄ ለመመለስ እየተቸገሩ መሆኑን ሪፖርተር ያነጋገራቸው አልሚዎች ተናግረዋል፡፡ በዚህ አዲስ አሠራር ደስተኛ ካልሆኑ ኩባንያዎች መካከል የሼክ መሐመድ ሁሴን አል ሙዲ ኩባንያ ሁዳ ሪል ስቴት ተጠቃሽ ነው፡፡ በሼክ መሐመድ የተያዙ ይዞታዎችን ለማልማት የተቋቋመው ሚድሮክ ሲቲ ዴቭሎፕመንት ፕሮጀክት ጽሕፈት ቤት ኃላፊ አቶ አብነት ገብረ መስቀል ለሪፖርተር እንደገለጹት፣ ሜክሲኮ አደባባይ ከዋቢ ሸበሌ ሆቴል ጎን ያለው ቦታ ላይ ግንባታ ለማካሄድ ዝግጅት በሚደረግበት ወቅት አስተዳደሩ አፓርታማ መካተት እንዳለበት አስታውቋል፡፡ ‹‹የመኖሪያ አካባቢ ፀጥታ ይፈልጋል፡፡ ዋና መንገድ ላይ አፓርታማ መገንባት በፍጹም አይመከርም፤›› ሲሉ ገልጸው፣ ‹‹አስተዳደሩ በሕንፃው ላይ የአክሲዮን ባለድርሻ ነው ወይ?›› በማለት አስተዳደሩ ለአልሚዎች ዘርፍ መረጣ ሊያካሂድ እንደማይገባው ጭምር ጠቁመዋል፡፡ የሼክ አል አሙዲ ኩባንያ ሁዳ ሪል ስቴት ከዋቢ ሸበሌ ጎን 6,400 ካሬ ሜትር ቦታ በሊዝ ተረክቧል፡፡ ኩባንያው በዚህ ቦታ ላይ ለረዥም ዓመታት ግንባታ ባለመካሄዱ የአዲስ አበባ ከተማ አስተዳደር ቦታውን ቢነጥቀውም፣ በጠቅላይ ሚኒስትር ጽሕፈት ቤት ውሳኔ ቦታው በድጋሚ እንዲመለስ መደረጉ ይታወሳል፡፡ በአሁኑ ወቅት አቶ አብነት እንዳሉት በፒያሳ፣ በሜክሲኮና በሸራተን ማስፋፊያ ቦታዎች በመስከረም 2010 ዓ.ም. በአሥር ቢሊዮን ብር በጀት ግንባታ ለማካሄድ ዝግጅት ተደርጓል፡፡ አቶ አብነትን ጨምሮ በርካታ አልሚዎች የሚያነሱትን ቅሬታ ለረዥም ጊዜ በከተማ ፕላን ሥራዎች ውስጥ የቆዩት አቶ መክብብ ካሳሁን ይጋሩታል፡፡ አቶ መክብብ የኪን ኮንሰልታንት ኩባንያ ባለቤትና ዋና ሥራ አስፈጻሚ ናቸው፡፡ አቶ መክብብ ለሪፖርተር እንደገለጹት፣ በዋና ዋና መንገዶች ላይ የሚገነቡ ሕንፃዎች አፓርታማዎችን ያካትቱ መባሉ ሳይንሳዊ አይደለም፡፡ ‹‹በአዲስ አበባ ቀደም ሲል የነበሩ የመኖሪያ ቤት መንደሮች አነስተኛ መንገድ ሲወጣላቸው እንኳ፣ ከፍተኛ ቢዝነስ የሚካሄድባቸው በመሆናቸው ነባር ነዋሪዎች እየለቀቁ በአንፃሩ የቢዝነስ እንቅስቃሴዎች እየነገሡ ነው፤›› ያሉት አቶ መክብብ፣ አዲሱ አሠራር ሥር የሰደደ ችግር ከመፍጠሩ በፊት መንግሥት ጉዳዩን ሊያጤነው ይገባል ብለዋል፡፡ ከ1996 ዓ.ም. ጀምሮ ለአሥር ዓመታት የተተገበረውና የመጠቀሚያው ጊዜው በ2006 ዓ.ም. ያበቃው ዘጠነኛው ማስተር ፕላን የዚህ ዓይነት አሠራር አልነበረውም፡፡ በብዙ ውጣ ውረዶች ውስጥ ያለፈውና በቅርቡ በአዲስ አበባ ከተማ አስተዳደር ምክር ቤት ይፀድቃል ተብሎ የሚጠበቀው አሥረኛው ማስተር ፕላን በይፋ ከመፅደቁ በፊት ይህንን አዲስ አሠራር አስገዳጅ አድርጎታል፡፡ በማስተር ፕላኑ ይህን አሠራር ተግባራዊ የሚደረግበት ለፕላኑ ቅርበት ያላቸው ባለሙያዎች እንደገለጹት፣ በአዲስ አበባ ከተማ የሕዝብ ቁጥር እየጨመረ በመሆኑ፣ መኖሪያ ቤቶችም በመሀል ከተማ ይሠራሉ ተብሎ በመታቀዱ፣ የግሉ ዘርፍ የሚገነባቸው ሕንፃዎችም የወደፊቱን የሕዝብ ቁጥር ዕድገት ታሳቢ ባደረገ መንገድ በሚገነቡዋቸው ሕንፃዎች ላይ አፓርታማዎችን በማካተት አስተዋጽኦ እንዲኖራቸው ነው፡፡ በሁለተኛ ደረጃ በአሁኑ ወቅት አብዛኞቹ የቢዝነስ ቦታዎች ከሥራ ሰዓት ውጪ ዝምታ የነገሠባቸው በመሆኑ፣ ይህንን ዝምታ ለመግፈፍ ነዋሪዎች ከቢዝነስ ጋር ተቀላቅለው ሊኖሩ ይገባል የሚል ነው፡፡ የአዲስ አበባ ፕላን ኮሚሽን ኮሚሽነር አቶ ማቲዮስ አስፋው ለሪፖርተር እንደገለጹት፣ ይህ ፕላን የተዘጋጀው ለተወሰኑ ሰዎች ሳይሆን ለከተማ ነው፡፡ ለሁሉም በጋራ ነው የተዘጋጀው፡፡ ‹‹ነገር ግን ማስተር ፕላኑ አምስት ዓመት የፈጀ፣ መነሻና መድረሻ ያለው ነው፤›› ያሉት አቶ ማቲዮስ፣ አሁን ግን ጊዜ ስሌለ ጥቅሉን ጉዳይ ለማብራራት እንደሚቸገሩ ገልጸዋል፡፡